# **SZAKIRÁNYÚ POSZTGRADUÁLIS ZENETERAPEUTA-KÉPZÉS[[1]](#footnote-1)**

**AZ ELTE BÁRCZI GUSZTÁV GYÓGYPEDAGÓGIAI KARON**

### A megszerezhető szakképzettség megnevezése

## Zeneterapeuta

### A szakirányú továbbképzés célja és tartalma

Olyan pszichiátriai, gyógypedagógiai, pszichológiai, pszichoterápiás és zenei szakismeretekkel rendelkező zeneterapeuták képzése, akik ezen ismeretek speciális ötvözetét elsajátítva, holisztikus szemléletük és módszer-specifikus képességeik birtokában alkalmasak valamennyi olyan területen, szervezetben, intézményben és létesítményben végzendő zeneterápiás munka végzésére, ahol a pszichikus/szomatikus, illetve egészség/sérült/betegség állapot felderítése, védelme, kompenzálása, korrekciója, újranevelése, rehabilitációja vagy komplex gyógyítása valósul meg az emberi létezés teljes spektrumában különféle életkori és léthelyzetekben.

A végzett szakemberek önállóan, illetve teamben, a társszakmákkal is együttműködve képesek a gyermek-, ifjú- és felnőtt korú egyének pszichikus, illetve bio-pszicho-szociális egészségének megóvására és helyreállítására a primer, a szekunder és a tercier prevenció, valamint a gyógypedagógia területén.

A szakellátásban a **zeneterápia egy ma még kihasználatlan lehetőséget jelent**, melynek szerepe a külföldi tapasztalatok szerint a jövőben hazánkban is növekedni fog. A különféle intézményekben (mint iskolák, kórházak, utókezelők, rehabilitációs intézetek, gyógypedagógiai intézmények, vállalatok) jelentkező érdeklődés szolgáltatási kínálatuknak zeneterápiával történő bővítésére országos szinten biztosíthatja a végzett zeneterapeuták elhelyezkedését a munkaerőpiacon.

A különféle célpopulációk:

* a ***segítő szakemberek és különösen a nagy lelki megterhelésnek kitett foglalkozású szakemberek*** a *primér prevenció* (kreativitásfejlesztés, konfliktuskezelés, kommunikáció, mentálhigiéné, személyiségfejlesztés, egészségnevelés és pedagógia, csapatépítés, szervezetfejlesztés stb.) keretében kaphatnak zeneterápiás segítséget, míg
* a ***speciális segítséget igénylő személyek*** – mint az egészségügyi ellátásban, gyógypedagógiai oktatásban-nevelésben, szociális rehabilitációban részesülők – a szekunder prevenció (gyógyítás, pszichoterápia, reedukáció) és a *tercier prevenció* (rehabilitáció, korrekció, utókezelés, hospice) keretében kaphatják meg a zeneterápiás támogatást.

A zeneterápia szakterülete célját és követelményét illetően a mentálhigiéné, a pszichológia, a pszichoterápia, a gyógypedagógia, a zene és más társművészetekhez illeszkedik. Ugyanakkor ezektől speciális sajátosságaiban különbözik: egyfelől a művészetek és a pedagógia szakterületeihez képest pszichoterápiás irányultságú, másfelől azonban a gyógyító és pszichoterápiás szakmák gyakorlatához viszonyítva művészetmetodikai sajátosságokat tartalmaz. Az említett szakterületektől való karakterisztikus különbség, hogy azok nem, vagy nem úgy használják a zenét mint eszközt, míg a zeneterapeuta a zenélést mint élményt, illetve mint önkifejező tevékenységet értelmezi és a zenével kifejezett, vagy a zene által kiváltott verbális megnyilvánulásnak is pszichoterápiás értelmet ad.

### A képzés oktatói

A képzés oktatói a pszichológia, az orvostudomány/pszichiátria, a pedagógia/gyógypedagógia, a zene (klasszikus, jazz és népzene), a képzőművészet, a tánc- és mozgásművészet, mentálhigiéné, etika, pszichodráma, -terápia/zeneterápia művelői.

**A képzési idő félévekben**

4 félév

### A szakképzettség megszerzéséhez összegyűjtendő kreditek száma

120 kredit

### A képzés önköltsége

210 000 Ft/félév

### A felvétel feltételei

**1. Szükséges előképzettség**

Legalább BA szintű óvodapedagógus, tanító, tanár, zenetanár, zeneművész, gyógypedagógus, szociális munkás, pszichológus, orvos vagy egyéb egészségügyi végzettség. Megfelelő zenei tudás esetén egyéb felsőfokú diploma is elfogadható.

**2. A képzésben való részvétel további feltételei:**

* **Minél magasabb zenei előképzettség** (minimum VI. zeneiskolai osztály, illetve annak megfelelő szintű zenei tudás és gyakorlat)
* **120 óra sajátélményű zeneterápiás tanfolyam[[2]](#footnote-2) elvégzése**

**Célja** szűrés és tájékozódó tapasztalatszerzés arra vonatkozóan, hogy

a) a jelentkező tényleg ezt akarja-e tanulni, illetve

b) terápiás munkára lelki teherbírás szempontjából alkalmas-e.

A tanfolyam elvégzése **feltétele a felvételi vizsgára való jelentkezésnek.**

Megjegyzés: 60 óra erejéig esetleg más, sajátélményű (pl. tánc- és mozgásterápia, pszichodráma) tapasztalatot beszámítunk.

* **Részvétel a felvételi vizsgán (3 fordulós)**

a) zenei: hangszerjáték és éneklés hozott, írásban összefoglalt „műsorral” (háromféle zenei stílust, illetve népzenét reprezentálva), zeneelmélet/zenetörténeti tájékozottság, illetve „ad hoc” zenei feladat (improvizáció)

Megjegyzés: A bemutatandó anyagról a jelentkező a felvételi hozzon magával írásban egy listát, tájékoztatásul.

b) pszichológiai olvasottság és alkalmasság (szakemberekkel való elbeszélgetés keretében)

Ajánlott szerzők: C. G. Jung, S. Freud, Atkinson, E. Erikson, E. Berne, E. T. Hall, Satír, Dethlefsen, Dahlke, P. Orban, E.Tolle, Tepperwein, Mérei F. stb. művei

c) helyzetgyakorlat (rugalmasság, kreativitás felmérése)

### A képzés indításának körülményei

* A képzés minimum 18 fő, a felvételin megfelelt jelölt esetén indul
* A képzés a szorgalmi időben, általában hetente péntek du. és szombat egész nap történik.
* Munkaforma: esti tagozat

### A szakirányú továbbképzésre való jelentkezés módja

Jelentkezni a kari honlapról letölthető jelentkezési lap kitöltésével lehet, amihez csatolni kell az alábbi mellékleteket:

* a 7000 Ft-os jelentkezési díj befizetéséről szóló igazolást (banki átutalás). ***(A jelentkezés regisztrálása csak az eljárási díj befizetésének igazolása után történik meg!)***
* a felvétel feltételének megfelelő végzettséget igazoló oklevél fénymásolatát;
* a „Személyiségfejlesztés zeneterápiával” továbbképzés elvégzéséről szóló igazolást.

**A jelentkezési lapot és annak mellékleteit az alábbi címre kell megküldeni:**ELTE Bárczi Gusztáv Gyógypedagógiai Kar  
Tanulmányi Hivatal  
1097 Budapest, Ecseri út 3.

További információ kérhető adminisztratív kérdésekben:  
e-mail: tovabbkepzo@barczi.elte.hu   
telefon: +36 1/358-5527

Szakmai kérdésekben információ kérhető

Varga Ágnes szakfelelőstől az alábbi e-mail címen: varga.agnes@barczi.elte.hu

1. OH-FHF/86-3/2010 [↑](#footnote-ref-1)
2. *„Személyiségfejlesztés komplex zeneterápiával”* című, az ELTE Bárczi Gusztáv Gyógypedagógiai Kar által akkreditáltatott és indított 120 órás pedagógus-továbbképzés, mely megfelelő létszámú (15-20 fő) jelentkező esetén félévente/évente indul. A továbbképzésről további információ elérhető a Kar honlapján. [↑](#footnote-ref-2)